A BIZOTTSÁG HATÁROZATA
(2007. május 25.)
a kéknyelv betegségre vonatkozó járványügyi információk gyűjtésére és elemzésére szolgáló rendszer létrehozására Olaszország számára nyújtandó közösségi pénzügyi hozzájárulásról
(az értesítés a C(2007) 2166. számú dokumentummal történt)
(Csak az olasz nyelvű szöveg hiteles)
(2007/367/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az állat-egészségügyi kiadásokról szóló, 1990. június 26-i 90/424/EGK tanácsi határozatra (1) és különösen annak 19. és 20. cikkére,
mivel:
(1)
A kéknyelv betegséget a „Culicoïdes spp” nevű kórokozó-átvivő rovarok terjesztik. Mivel határokon átívelő betegségről van szó, a nemzeti erőfeszítések nem elegendőek a hatékony felügyelethez és ellenőrzéshez. Közösségi szintű integrált megközelítés szükséges a kéknyelv fertőzés, valamint az adott Culicoides kórokozó-átvivő regionális és globális terjedésének elemzéséhez. Ennélfogva a kéknyelv betegségre vonatkozó járványügyi információk gyűjtése és cseréje a tagállamokban alapvető fontosságú ahhoz, hogy bevezethessék a betegségnek az ebben a populációban való felszámolását célzó megfelelő intézkedéseket és megvizsgálhassák azok hatékonyságát.
(2)
A közösségi felügyeleti hálózat létrehozása közösségi szintű, hatékony kockázatelemzést, valamint a hiányos nemzeti rendszerekhez kapcsolódó egyes költségek csökkentését tenné lehetővé.
(3)
Ebben az összefüggésben a Földrajzi Információs Rendszerek (GIS) alkalmazása fokozza az adatelemző képességet és megkönnyíti a betegség dinamikájának és terjedésének megértését.
(4)
Az Istituto Zooprofilattico Sperimentale dell’Abruzzo e del Molise „G. Caporale”, Teramo (Olaszország), mely a Nemzetközi Állatjárványügyi Hivatallal (OIE) együttműködő állatorvosképző, járványtani, élelmiszer-biztonsági és állatjólléti központ, megkezdte egy web-alapú GIS létrehozását a kéknyelv betegségre vonatkozó felügyeleti adatok gyűjtése, tárolása és elemzése („BlueTongue NETwork application”, kéknyelv betegség hálózati alkalmazás) céljából. E rendszer megosztható más tagállamokkal és harmadik országokkal annak vizsgálata céljából, hogy alkalmas eszköz-e a betegség felszámolásához, valamint a betegség dinamikájának és terjedésének megértéséhez.
(5)
Pénzügyi hozzájárulást kell nyújtani az említett projekthez, mivel az hozzájárulhat a kéknyelv betegségre vonatkozó közösségi jogszabályok fejlődéséhez és esetlegesen a betegség hatékonyabb felszámolásához.
(6)
A közös agrárpolitika finanszírozásáról szóló, 2005. június 21-i 1290/2005/EK tanácsi rendelet (2) értelmében az állat-egészségügyi intézkedéseket az Európai Mezőgazdasági Garanciaalapból kell finanszírozni. Pénzügyi ellenőrzési célra az említett rendelet 9., 36. és 37. cikkét kell alkalmazni.
(7)
A közösségi pénzügyi hozzájárulás kifizetésének feltétele az, hogy a tervezett intézkedéseket ténylegesen végrehajtsák, és a hatóságok valamennyi szükséges információt átadják.
(8)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
(1) A Közösség pénzügyi támogatást nyújt Olaszország azon projektjéhez, mely az Istituto Zooprofilattico Sperimentale dell’Abruzzo e del Molise „G. Caporale”, Teramo (Olaszország) intézeten belül a kéknyelv betegségre vonatkozó felügyeleti adatok gyűjtésére, tárolására és elemzésére szolgáló webalapú rendszer („BlueTongue NETwork application”) létrehozására irányul.
(2) A következő feltételeknek kell teljesülniük:
a)
A rendszert legkésőbb 2007. május 31-ig létre kell hozni és kérésre a tagállamok rendelkezésére kell bocsátani;
b)
Olaszországnak legkésőbb 2007. szeptember 30-ig műszaki és pénzügyi jelentést kell benyújtania a Bizottsághoz, a pénzügyi jelentéshez bizonyító okmányokat kell mellékelnie a felmerült költségekről és az elért eredményekről.
2. cikk
(1) Az Olaszországnak az 1. cikkben említett projekthez nyújtott közösségi pénzügyi támogatás az 1. cikk (1) bekezdésében szereplő munka során felmerült személyzeti és eszközbeszerzési - beleértve az Istituto Zooprofilattico Sperimentale dell’Abruzzo e del Molise „G. Caporale”, Teramo (Olaszország) hardver-, szoftver- és egyéb fogyóeszközeit - költségek 100 %-át fedezi, legfeljebb 100 000 EUR összeghatárig.
(2) A közösségi pénzügyi támogatás az alábbiak szerint folyósítandó:
a)
70 % előleg Olaszország kérésére;
b)
a fennmaradó összeg az 1. cikk (2) bekezdésének b) pontjában említett jelentések és bizonyító okmányok bemutatását követően.
3. cikk
E határozat címzettje az Olasz Köztársaság.
Kelt Brüsszelben, 2007. május 25-én.